## El Consell aprova un increment de l’import de les actuacions d’emergència per a la reparació del perímetre de la cornisa de l’IES Francisco Ribalta

*** L’actuació suposa un increment de 78.930 euros i una ampliació del termini d’execució de dos mesos
* L’objectiu és garantir la seguretat de les persones i protegir elements de l’edifici de considerable valor patrimonial**

El Ple del Consell ha pres nota de la declaració d’emergència per a incrementar l’import de les actuacions destinades a la revisió i reparació completa del perímetre de la cornisa exterior i interior de l’IES Francesc Ribalta de Castelló de la Plana.

Estes actuacions ja van ser aprovades pel Ple del Consell del passat 26 de novembre per un import de 568.700 euros. No obstant això, amb l’objectiu de completar la reparació de la cornisa i poder garantir la seguretat de les persones, així com protegir elements de l’edifici de considerable valor patrimonial, ha sigut necessari incrementar esta dotació pressupostària en 78.930 euros, que es finançaran amb càrrec als pressupostos de la Generalitat de 2025.

D’esta manera, l’import destinat per la Conselleria d’Educació, Cultura, Universitats i Ocupació a la reparació de la cornisa de l’IES Francesc Ribalta ascendix a 647.630 euros i el termini d’execució de l’obra també s’amplia en dos mesos.

L’IES Francesc Ribalta és un edifici de tres plantes de l’any 1915 que compta amb protecció integral i està qualificat de bé de rellevància local en el Pla general d’ordenació urbana de Castelló de la Plana. Inclou elements ornamentals construïts amb morters de calç de l’època de la seua construcció, de gran porositat que amb el pas del temps i la seua exposició als agents ambientals han patit una elevada deterioració generalitzada, motiu pel qual s’està duent a terme esta actuació.

Fecha: 07/05/2025